Lørdag løb der hundredvis af liter gylle fra en gylletank og ud i en grøft på Vittrupvej på Mors. Nordjyllands Beredskab fik en henvendelse om uheldet lidt over klokken 14 og derefter måtte seks personer ud på stedet for at få styr på situationen. - Lige nu har vi i samarbejde med miljøvagten i Morsø Kommune aftalt, at vi får renset op herude og sørger for, at det ikke spreder sig yderligere. Vi har lukket vandløbet, og så suger vi gyllen op med en slamsuger og kører det tilbage i en tank, fortæller indsatsleder ved Nordjyllands Beredskab Troels Guldbrandtsen TV2 Nord omkring 16:30. Miljøvagt tager over Han oplyser videre, at der er løbet helt op mod 1000 liter gylle ned i grøften. Gylleudslippet kan i værste fald få alvorlige konsekvenser og skade naturen, fordi gyllen blandt andet forbruger ilten i vandløb og andre steder, hvor gyllen siver hen. Indsatslederen forventer dog ikke, at naturen kommer til at lide nød på grund af gyllen. - Nu får vi det samlet op, og herefter overtager miljøvagten sagen, og så er der forhåbentligt ikke mere i det, siger han.
En slamsuger er færd med at suge gyllen op.